เฮ!นิคมฯยานยนต์
ส้มหล่นศึกจีนญี่ปุ่นลุกลามอมตะฯลุ้นเงินย้ายฐานผลิต
19 ก.ย. 2555

ส้มหล่นศึกจีนญี่ปุ่นลุกลามอมตะฯลุ้นเงินย้ายฐานผลิต
ลุ้น! ย้ายฐานมาไทย จีนญี่ปุ่นส่อบานปลาย เป็นบวกหุ้นนิคมฯยานยนต์
ปัญหาข้อพิพาทระหว่างประเทศจีนกับประเทศญี่ปุ่นเกี่ยวกับการอ้างกรรมสิทธิ์เหนือเกาะเซนกากุ หรือเกาะเตียวหยู ลุกลามมากขึ้น ส่งผลให้โรงงานและบริษัทต่างๆ ของญี่ปุ่นในจีนปิดตัวชั่วคราวเพิ่มขึ้น
นายวิบูลย์ กรมดิษฐ์ ประธานเจ้าหน้าที่ปฏิบัติการ บริษัท อมตะ คอร์ปอเรชัน (AMATA) ให้ความเห็นว่า การต่อต้านญี่ปุ่นของคนจีน คาดว่าจะเป็นผลดีต่อเงินไหลเข้าโดยตรงมาลงทุนในประเทศไทยและเป็นผลดีต่อกลุ่มนิคมอุตสาหกรรม ขณะนี้รอเพียงให้เงินทุนดังกล่าวไหลเข้ามาเท่านั้นเอง
บริษัทหลักทรัพย์ (บล.) โนมูระ พัฒนสิน ระบุว่า ปัญหาความขัดแย้งดังกล่าวอาจจะบานปลาย ซึ่งจะเพิ่มความเสี่ยต่อภูมิภาคเอเชีย 
อย่างไรก็ตาม จะส่งผลเชิงบวกต่อหุ้นกลุ่มนิคมอุตสาหกรรมและยานยนต์ เพราะอาจเห็นการย้ายฐานการผลิตมาสู่ประเทศไทยเพิ่มขึ้น
บล.โนมูระ พัฒนสิน ระบุว่า หุ้นที่คาดว่าจะได้ผลบวก เช่น AMATA บริษัท เหมราชพัฒนาที่ดิน (HEMRAJ) บริษัท อาปิโก ไฮเทค (AH) และบริษัท ไทยสแตนเลย์การไฟฟ้า (STANLY) เป็นต้น
ด้าน บล.เกียรตินาคิน ให้น้ำหนักการลงทุนในหุ้นนิคมฯ มากกว่าตลาด เพราะการเติบโตจากยอดขายที่ดินที่ต่อเนื่อง ซึ่งยังมีเงินลงทุนจากต่างประเทศเข้ามา โดยเฉพาะอย่างยิ่งจากกลุ่มลูกค้าหลักที่มาจากประเทศญี่ปุ่น ซึ่งมีความเสี่ยงจากการถดถอยของภาวะเศรษฐกิจ
นอกจากรายได้หลักจากการขายที่ดิน กลุ่มนิคมฯ ยังมีรายได้อื่นๆ เช่น รายได้จากโรงงานขายและให้เช่า รวมถึงรายได้จากสาธารณูปโภค ที่สามารถสร้างอัตราการเติบโต 15-20% ต่อปี รวมถึงการลงทุนในนิคมฯ
บล.เกียรตินาคิน แนะนำซื้อ HEMRAJ ราคาเหมาะสม 3.50 บาท เพราะอนาคตธุรกิจในครึ่งปีหลังเติบโตชัดเจน และ AMATA ราคาเหมาะสม 22.30 บาท น่าสนใจจากยอดขายระดับ 2,000 ไร่ และสวนอุตสาหกรรมโรจนะ (ROJNA) ราคาเหมาะสม 11.44 บาท จากผลประกอบการที่พลิกฟื้นหลังโรงไฟฟ้าเดินเครื่องในปี 2556
นายเย็บ ซู ชวน ประธานกรรมการและประธานเจ้าหน้าที่บริหาร บริษัท อาปิโก ไฮเทค ซึ่งมีโรงงานผลิตที่จีน กล่าวว่า ปัญหาข้อพิพาทดังกล่าว จะไม่กระทบต่อแผนการดำเนินงานของบริษัทในปีนี้ เนื่องจากบริษัทมีปัจจัยบวกจากภายในประเทศไทยที่ช่วยสนับสนุนยอดผลิตรถยนต์ให้เพิ่มขึ้น
บริษัทจัดอันดับความน่าเชื่อถือ “ฟิทช์” ออกมากล่าวเตือนถึงอันดับความน่าเชื่อถือของกลุ่มธุรกิจยานยนต์และผู้ผลิตอุปกรณ์เทคโนโลยีต่างๆ ของญี่ปุ่น ว่ากำลังตกอยู่ภายใต้ภาวะกดดัน หากกรณีพิพาทระหว่างจีนและญี่ปุ่นทวีความรุนแรงและยาวนานขึ้น
ด้านธนาคารกรุงไทย (KTB) เปิดเผยว่า หุ้นเพิ่มทุนจำนวน 2,796,312,250 หุ้น จัดสรรให้ผู้ถือหุ้นเดิมที่มีชื่อในทะเบียนวันที่ 31 ส.ค. 2555 สัดส่วน 4 ต่อ 1 ในราคาหุ้นละ 12.60 บาท กำหนดจองซื้อและชำระค่าหุ้นวันที่ 411 ต.ค. 2555 ล่าสุดราคาหุ้นปิดที่ 17.30 บาท